Anmeldelse: ReMarkable Pro

Denne anmeldelse er faktisk skrevet på ReMarkable Pro. Og det er en meget, meget anden følelse end at skrive på en bærbar computer eller for den sags skyld en iPad med tastatur. ReMarkable Pro er noget så spændende som en tablet med ePaper teknologi, der også kan levere farver. Det er altså den ultimative notesblok og – sammen med tastaturet – måske det ultimative værktøj til en studerende eller – som mig – en journalist.

Seriøs notesblok

Det første jeg bemærkede ved ReMarkable Pro var, at den føles fuldstændigt rigtig at skrive på. Altså håndskrift. Ligheden til rigtigt papir er virkelig imponerende; der er samme modstand når pennen føres over “papiret” og selv lyden er næsten helt rigtig. Det er virkelig imponerende. Og i forhold til forrige generation, der var rent sort/hvid, så er ReMarkabe Pro udstyret med muligheden for at lave noget i farver også. Du kan altså overstrege i tekster med en gul marker eller lignende – og igen, det føles simpelthen naturligt. Jeg har også forsøgt mig med et par tegninger – blandt andet skulle jeg lave en skitse til et skab jeg skal bygge – og selv med en linial på skærmen føles det fuldstændigt rigtigt. Det er virkelig nærmest magisk at have kombinationen af noget der føles som analogt papir, men med alle de fordele, der følger med en tablet hvor man kan gemme og sende og meget, meget mere.

Man logger ind med kode som på de fleste tablets – det ser bare meget… Fysisk ud.

God byggekvalitet og godt tilbehør

Byggekvaliteten er nærmest perfekt. Den virker solid og gennemarbejdet – faktisk er den på højde med hardware fra de allerbedste – det er nærmest den ePaper tablet, Apple kunne have bygget. Det samme gælder for både pen, cover og tastatur, der alle leverer på byggekvalitet. Der er endda baggrundsbelysning på tastaturet, så det er til at bruge i dunkle omgivelser også. Umiddelbart vil jeg tro, at du kan købe ReMarkable Pro når du starter på et fireårigt studie og stadig have grundig gavn af den i flere år efter du er færdiguddannet. Det er imponerende.

Tastaturet på ReMarkable Pro er virkelig godt – og meget simpelt.

Tidligere generationer

Efter at have testet Remarkable Pro kan jeg mærke, at firmaet bag har taget mange af de tidligere versioners udfordringer alvorligt og forbedret dem betydeligt. En af de mest markante forskelle, jeg bemærkede, var skærmen. Med de tidligere modeller kunne det være en udfordring at navigere rundt i store PDF-dokumenter når teksten blev alt for lille på skærmen. Men nu er det muligt at beskære margener i PDF’er, så de bliver tilpasset bedre, og det gør læseoplevelsen langt mere behagelig. Derudover har tekst og grafik bedre kontrast og føles mere naturlige og nemmere at læse, end eksempelvis ReMarkable 2 som jeg også har brugt.

Skærm og baggrundsbelysning

Baggrundsbelysningen er en af de funktioner, jeg straks lagde mærke til og satte pris på. Tidligere kunne det være besværligt at læse eller tage noter i lav belysning, især om aftenen. Nu kan skærmen justeres til en koldere, hvidere farvetone, som stadig føles blid for øjnene – perfekt til lange sessions med notetagning uden at belaste synet. Belysningen er ikke for stærk, hvilket hjælper med at bevare den papiragtige kvalitet, Remarkable er kendt for.

Skriveoplevelsen på Remarkable Pro er virkelig tæt på at skrive på papir. Der er en lille bitte smule forsinkelse, men den er næsten ubetydelig. Den nye designændring, hvor man har fjernet den metalliske kant på én side, gør også en stor forskel – pennen ligger bare bedre i hånden. Det føles naturligt at tage noter og navigere rundt, og det er enormt praktisk at have pennen magnetisk fastgjort, så den altid er klar til brug. Det kan dog også være et problem i nogle tilfælde når man, som mig, er meget på farten og ReMarkable skal ud og ind i tasker hele tiden – simpelthen fordi den relativt let kan falde af og blive væk.

En god e-bogslæser

Jeg læser gerne e-bøger – og især på ferier, hvor jeg ikke rigtigt magter at slæbe fysiske bøger med har jeg brugt min iPad tidligere. Det virker egentlig fint nok, men i høj sol kan det være lidt svært at læse selv på den mest lysstærke skærm, ligesom jeg har en tendens til at få lidt ondt i øjnene af at kigge på skærmen – og lyset fra tabletten holder min kæreste vågen om aftenen. Alle de ulemper er væk med ReMarkable Pro. ePaper i solen er som at kigge på papir, og tabletten brænder i øvrigt ikke varm som en tablet godt kan efter at have været i solen i lang tid. Om aftenen er det diskrete baggrundslys fint til at læse uden at genere nogen i rummet, og jeg bliver ikke mere træt af at læse på ePaper end jeg gør på rigtigt papir. Ja tak, hele vejen rundt.

Nu med farver

Farverne er en stor nyhed, og selvom de ikke er lige så intense som på en LCD eller OLED-skærm, har de deres egen charme. Farverne minder om vandfarver og er lidt afdæmpede, men de er utroligt nyttige til markeringer og fremhævelse af noter og diagrammer. I forhold til hukommelsen har det faktisk gjort en forskel at kunne farveinddele – det hjælper mig med at huske og strukturere mit materiale bedre. Markeringerne føles også naturlige og glidende, og det er en helt anden oplevelse end at fremhæve på en almindelig tablet.

Farverne er afdæmpede og ligner i høj grad noget, man kunne lave med en tusch.

Med ReMarkables enkle og lukkede system er der ingen distraherende notifikationer, som på en tablet eller telefon, og det giver et fokuseret arbejdsrum. Det er som at bruge et specialiseret værktøj, hvor alt føles gennemtænkt og målrettet mod én ting: at tage noter og læse. Jeg har tidligere kæmpet med at bevare overblikket og undgå distraktioner, men her samles det hele ét sted – uden nogen form for forstyrrelser. Jeg kan ikke se, hvordan man kan få et værktøj der er meget bedre til studier eller til at fordybe sig i en tekst man enten læser eller selv skriver.

Selvfølgelig er der nogle mindre ulemper. Skærmen har en grålig tone, og hvis lyset rammer skærmen på en bestemt måde, kan man se en slags “kornet” effekt. Første gang, jeg bemærkede det, virkede det lidt irriterende, men jeg vænnede mig hurtigt til det – det er ikke en kæmpe ting.

Perfekt til lige det den skal være perfekt til

Efter at have brugt Remarkable Pro igennem længere tid er jeg ikke i tvivl om, at den er langt mere behagelig for øjnene end en almindelig Android-tablet eller en LCD-skærm. Selvom jeg stadig bruger iPad til ting som apps og underholdning, synes jeg virkelig, at Remarkable Pro overgår dem, når det kommer til fokuseret arbejde. Det er tydeligt, at den er lavet til én bestemt funktion, og den gør det rigtig godt. ReMarkable Pro får min allerhøjeste anbefaling, og det eneste store minus, jeg kan få øje på er, at den ikke eksisterede da jeg læste. Åh ja, og så prisen på over 5.000 kr. Men den er det værd.

Du kan læse mere om ReMarkable Pro hos ReMarkable selv, og her kan du også købe den.

Anmeldelse: ReMarkable Pro